Document ID: 32007R0832

ΚΑΝΟΝΙΣΜΌΣ (ΕΚ) αριθ. 832/2007 ΤΗΣ ΕΠΙΤΡΟΠΉΣ
της 16ης Ιουλίου 2007
για την τροποποίηση του κανονισμού (ΕΚ) αριθ. 197/2006 όσον αφορά τις χρήσεις πρώην τροφίμων και την παράταση ισχύος των μεταβατικών μέτρων για τα εν λόγω τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 32 παράγραφος 1,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1774/2002 προβλέπει την πλήρη αναθεώρηση των κοινοτικών κανόνων σχετικά με τα ζωικά υποπροϊόντα και θεσπίζει ορισμένες αυστηρές απαιτήσεις σχετικά με τη χρήση και τη διάθεσή τους. Συγκεκριμένα, το άρθρο 22 παράγραφος 1 στοιχεία α) και β) προβλέπει γενικούς περιορισμούς για τις χρήσεις ζωικών υποπροϊόντων και μεταποιημένων προϊόντων.
(2)
Ο κανονισμός (ΕΚ) αριθ. 197/2006 της Επιτροπής για μεταβατικά μέτρα σύμφωνα με τον κανονισμό (ΕΚ) αριθ. 1774/2002 όσον αφορά τη συλλογή, τη μεταφορά, την επεξεργασία, τη χρήση και την τελική διάθεση πρώην τροφίμων (2), προβλέπει ορισμένα μεταβατικά μέτρα που προβλέπεται να λήξουν στις 31 Ιουλίου 2007. Συγκεκριμένα, το άρθρο 3 στοιχείο γ) του κανονισμού (ΕΚ) αριθ. 197/2006 προβλέπει ότι τα κράτη μέλη μπορούν να εγκρίνουν να χρησιμοποιούνται πρώην τρόφιμα χωρίς περαιτέρω επεξεργασία για ζωοτροφές ή για άλλους σκοπούς, υπό ορισμένους όρους που παρατίθενται στο άρθρο.
(3)
Οι οικονομικοί φορείς τους οποίους αφορούν τα εν λόγω μεταβατικά μέτρα υπέβαλαν αίτημα για την παράταση της περιόδου ισχύος των εν λόγω μέτρων και, υπό τις παρούσες συνθήκες, η παράταση κρίνεται σκόπιμη.
(4)
Για λόγους σαφήνειας της κοινοτικής νομοθεσίας, είναι σκόπιμο να αποσαφηνιστεί ότι οι χρήσεις που μπορούν να εγκριθούν σύμφωνα με το άρθρο 3 στοιχείο γ) του κανονισμού (ΕΚ) αριθ. 197/2006 δεν επηρεάζουν τους γενικούς περιορισμούς που προβλέπονται στο άρθρο 22 παράγραφος 1 στοιχεία α) και β) του κανονισμού (ΕΚ) αριθ. 1774/2002.
(5)
Συνεπώς, ο κανονισμός (ΕΚ) αριθ. 197/2006 πρέπει να τροποποιηθεί ανάλογα.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 197/2006 τροποποιείται ως εξής:
1.
Το άρθρο 3 στοιχείο γ) αντικαθίσταται από το ακόλουθο κείμενο:
«γ)
να χρησιμοποιούνται για ζωοτροφές χωρίς περαιτέρω επεξεργασία ή να χρησιμοποιούνται για άλλους σκοπούς χωρίς περαιτέρω επεξεργασία, εφόσον:
i)
τα πρώην τρόφιμα δεν έχουν έλθει σε επαφή με πρώτες ύλες ζωικής προέλευσης και η αρμόδια αρχή έχει βεβαιωθεί ότι αυτή η χρήση δεν αποτελεί κίνδυνο για τη δημόσια υγεία ή την υγεία των ζώων· και
ii)
στην περίπτωση χρήσης για ζωοτροφές, η εν λόγω χρήση πραγματοποιείται με την επιφύλαξη των περιορισμών χρήσης που προβλέπονται στο άρθρο 22 παράγραφος 1 στοιχεία α) και β) του κανονισμού (ΕΚ) αριθ. 1774/2002.»
2.
Στο άρθρο 5, η ημερομηνία «31 Ιουλίου 2007» αντικαθίσταται από την ημερομηνία «31 Ιουλίου 2009».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουλίου 2007.

Labels: 0
17
6
20